**Pekka Poikolainen:
Kolmekymmentä vuotta iltavuoroa**

**Sen letkunvaihdon Pekka Poikolainen muistaa hyvin. Hakkuukoneen kouran letkun vaihtamiseen meni kolme tuntia. Eto hommassa, joka normaalisti sujuu varttitunnissa. Mutta nyt oltiinkin suolla ja pakkasta oli 35 astetta. Rukkasista eikä avaimesta ollut hyötyä, vaan kireässä pakkasessa letkun liitin oli saatava paljain sormin alulleen. ”Silloin ajattelin, että jos tästä selviää, selviää mistä vain.”**

Selvisihän siitä, jopa sormetkin paleltumatta, ja niin kääntyi negatiivinen positiiviseksi. Suolla Poikolainen oli koneineen siksi, että tuolloin elettiin puunkorjuun notkahdusvuotta 2009 ja yritys oli aukaisemassa Vapolle turvesoita puunkorjuun ollessa muutoin vähäisempää. Suotöillä mentiin notkahduksesta yli, että heilahti.

* Ei tarvinnut silloinkaan lomauttaa työntekijöitä, vaikka puunkorjuumäärät vähenivät, Poikolainen muistelee.

Vastuuta työntekijöistä pyrittiin kantamaan huonompinakin aikoina. Nyt eläkkeellä ollessa se vastuu on poissa. Metsä-Pekat Oy:n liiketoiminta myytiin vuonna 2014.

* Yhdellä kauppakirjalla siirrettiin 14 rekisteriotetta uudelle omistajalle.

Eläkkeellä oleminen ei tarkoita, että Pekka olisi jättäytynyt metsästä pois tai jättänyt puunkorjuun kokonaan muille.

* Harrastuksen vuoksi ajan edelleen harvesterivuoroja tutuille yrittäjille, silloin kun itselle sopii ja kaverilla on tarvetta. Mukavaahan se puunkatkonta on, tuttua ja helppoa. Eikä enää tule stressiä niin kuin yrittäjänä ollessa, kun oli vastuu työntekijöistä ja yritettiin tulosta tehdä.

Tulosta Metsä-Pekat Oy tekikin. Pekka Poikolainen kertoo, että hallin seinällä on edelleen toistakymmentä parhaasta luottoluokituksesta kertovaa kolmen A:n taulua rivissä.

* Avainasia meillä oli hyvät työntekijät ja työntekijöiden pieni vaihtuvuus.

**Menestys on kiinni omasta toiminnasta**

Pekka tietää, että alalla on mahdollisuuksia saada tulosta aikaiseksi yrityksen omilla ratkaisuilla. Omana ohjenuoranaan hän on pitänyt sitä, että kassa on aina plussalla. Toinen tärkeä kulmakivi on ollut laatu ja toimitusvarmuus.

* Ei ole luvattu sellaista, mitä ei ole pystytty toimittamaan, ja jos oli luvattu, toimitettiin.

Yrittäjänä ei auttanut työtä pelätä.

* Iltavuoroa tein kolmekymmentä vuotta; päivät hoidin juoksevia asioita ja illaksi menin iltavuoroon koneelle. Kiireisimpään aikaan ei sata työtuntia viikossa riittänyt. Kun sen terveys ja nuppi kestivät, nyt on mukava olla hyväkuntoisena eläkkeellä. Kuntoa pidän yllä hyötyliikunnalla metsänhoitotöissä, marjastaen, hiihtäen ja pyöräillen.
* Jos olisin uudelleen valitsemassa uraa, metsän ja koneyrittäjyyden valitsisin edelleen.

Pekka Poikolainen aloitti koneyrittäjänä vuonna 1972. Päiväkin on jäänyt muistiin. Se oli 20. syyskuuta, kun hän lähti ensimmäistä omaa urakkaansa maataloustraktorilla savotoimaan. Silloiselta kotikylältä Kangasniemeltä ajettiin vanerikoivuja Heinolan vaneritehtaalle.

* Hevosen ja moottorisahan kanssa metsätöissä ollessani olin miettinyt, voisiko tätä raskasta työtä tehdä muillakin kamppeilla. Sitten kun oli maataloustraktori, lähdin sillä puunajoon.

Siitä lähtien Pekka Poikolainen on saanut nähdä ja kokea puunkorjuun ”kamppeiden” valtavan kehityksen.

* Asteittain kasvatettiin konekalustoa kohti nykyaikaisempia vehkeitä.

Poikolainen muistaa ensimmäiset häntämotot 80-luvulta ja ensimmäiset kourakoneet 90-luvulta.

* Siinä olisikin haastetta, jos toisi vanhan Kockumsin nykyisille työmaille, olisi aika erilaista hakkuutyötä. Kehitys on mennyt oikeaan suuntaan.

Paitsi yhdessä kohtaa. Poikolaisen mukaan nykyiset ajokoneet ovat liian suuria ja raskaita harvennushakkuille ja ympärivuotiseen puunkorjuuseen. ”Painoista pitäisi saada puolet pois.”